ការសម្ភាសន៍របស់អ្នកមីងជា លន់

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះជា លន់

***ពត៌មានសង្ខេបរបស់អ្នកមីងជា លន់***

*សព្វថ្ងៃនេះអ្នកមីងជា លន់មានអាយុ៦២ឆ្នាំហើយ គាត់មានបងប្អូនចំនួន៥នាក់ ប្រុស៤ ស្រី១ ហើយគាត់ជាកូនពៅគេនៅក្នុងក្រុមគ្រួសាររបស់គាត់។ ឪពុកម្តាយរបស់គាត់មានមុខរបបជាអ្នកនេសាទ ដាក់លបយកត្រីមកដូរអង្ករ ហើយម្តាយរបស់គាត់់ឆ្លៀតចាក់បាញ់ឆែវលក់បន្ថែមទៀតដើម្បីចិញ្ចឹមបីបាច់កូនៗ។ កាលពីសម័យប៉ុល ពតអ្នកមីងត្រូវបានជម្លៀសទៅខាងដំដែកបែកបាក់ពីឪពុកម្តាយ និងបងប្អូន ហើយជាអកុសលគាត់បានបាត់បង់បងប្រុស២នាក់ដោយសារប៉ុល ពតយកទៅសម្លាប់ចោល។ ក្រោយពីបញ្ចប់សម័យប៉ុល ពតអ្នកមីងមានក្រុមគ្រួសារ ហើយបានធ្វើរបបនេសាទត្រី និងកាប់អុសលក់ដើម្បីចិញ្ចឹមកូននិងមានលទ្ធភាពឲ្យកូនៗទៅរៀន។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់
មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ ដាក់ទៅ។

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី២១ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស
 ស្រុកសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះពេញខ្ញុំឈ្មោះម៉ៅលន់។

ក៖ ម៉ៅ លន់?

ខ៖ ចាស សំបុត្រកំណើតខ្ញុំនៅរៀន។

ក៖ ចុះអ្នកមីងមានឈ្មោះហៅក្រៅទេអ្នកមីង?

ខ៖ ឈ្មោះហៅក្រៅតែលន់ចេះឯងប៉ុន្តែដល់ខ្ញុំប្រែនេះមកខ្ញុំអត់បានដាក់ឈ្មោះម៉ៅលន់ កាលខ្ញុំនៅរៀនខ្ញុំដាក់ឈ្មោះម៉ៅ លន់ ដល់ឥលូវខ្ញុំដាក់ឈ្មោះជាលន់វិញ។

ក៖ អញ្ចឹងអត្តសញ្ញាណប័ត្រមីងប្រើឈ្មោះមួយណាដែរ?

ខ៖ ជា លន់។

ក៖ ហើយឆ្នាំនេះមីងមានអាយុប៉ុន្មានហើយមីង?

ខ៖ ខ្ញុំអាយុ៦២ឆ្នាំហើយ

ក៖ ចុះអ្នកមីងចាំថ្ងៃខែឆ្នាំកំណើតរបស់អ្នកមីងបានទេ?

ខ៖ នោះទាល់តែមើលតាមអត្តសញ្ញាណប័ត្រ សំបុត្រកំណើត។

ក៖ ចុះប្រសិនបើឆ្នាំខ្មែរវិញឆ្នាំណាដែរអ្នកមីង?

ខ៖ វាអត់ដឹងណាវាអត់ចាំបើសំបុត្រកំណើតវាឆេះអស់សម័យអាពត។

ក៖ ឆ្នាំខ្មែរមីង ជូត ឆ្លូវ ខាល ថោះ ឆ្នាំមួយណាមីង?

ខ៖ ខ្ញុំជូត។

ក៖ ចុះអ្នកមីងមានស្រុកកំណើតនៅឯណាដែរអ្នកមីង?

ខ៖ ខ្ញុំនៅចុងឃ្នៀសនេះឯង អ្នកចុងឃ្នៀសនេះឯង។

ក៖ អត់ដែលផ្លាស់ប្តូរទៅណាទេ?

ខ៖ អត់ទេ ខ្ញុំកើតក៏នៅស្រុកនេះឯងតែម្តង។

ក៖ ហើយចឹងអ្នកមីងបានបងប្អូនចំនួនប៉ុន្មាននាក់ដែរអ្នកមីង?

ខ៖ បងប្អូនខ្ញុំមាន៥នាក់។

ក៖ ប្រុសប៉ុន្មានស្រីប៉ុន្មាន? ហើយអ្នកមីងជាកូនទីប៉ុន្មានដែរ?

ខ៖ ប្រុស៤ ស្រី១ ខ្ញុំកូនទី៥ ប្រុស៤ ស្រី១ខ្ញុំណឹងឯង។

ក៖ អរ! អ្នកមីងកូនពៅ?

ខ៖ ចាស។

ក៖ ចុះអ្នកមីងអាចរៀបរាប់ប្រាប់ឈ្មោះបងប្អូនរបស់អ្នកមីងទាំងអស់បានទេពីបងរហូតដល់អ្នកមីងណា?

ខ៖ បងខ្ញុំឈ្មោះម៉ៅ ជួង ទី២ឈ្មោះម៉ៅ ជាង ទី៣ឈ្មោះម៉ៅ សាវ៉េត ទី៥ម៉ៅ សំអុល ទី៥ខ្ញុំ ទី៤ម៉ៅសំអុល ខ្ញុំទី៥។

ក៖ ចុះអ្នកមីងនៅចងចាំាសាច់រឿងជាមួយបងប្អូនកាលពីក្មេងៗអ្នកមីងធ្លាប់ធ្វើអ្វីខ្លះជាមួយបងប្អូន? ឬក៏ធ្លាប់ធ្វើការអ្វីខ្លះជាគ្នាដែរចឹងអ្នកមីង?

ខ៖ កាលដែលខ្ញុំនៅពីក្មេងខ្ញុំអត់ដែលបានធ្វើអីផងខ្ញុំនៅតែរៀនថ្នាក់ទី ខ្ញុំទើបតែអាយុ៧ឆ្នាំនៅសម័យលន់ នល់ ខ្ញុំកើតនៅនេះក៏ខ្ញុំទាន់សម័យលន់ នល់ ទៅដល់នេះទៅបងខ្ញុំគាត់ខាងការណូតដរបងប្រុសខ្ញុំណាបងជួងណាការណូតដរជាមួយប្តីយាយនោះ ប្តីយាយសឿនណឹងឯង គាត់រស់ខាងការណូតដរដល់នេះទៅវាបែកគ្នានិងសម័យអាពត អពតទី១គេជម្លៀសបងខ្ញុំ អ៊ុំវ៉េតនេះគេចោទថាបងខ្ញុំស្វាយត្រាន នោះជម្លៀសលើកទី១យាយសឿន ណោះទៅដល់គ្រោះលើកទី១ជម្លៀសដល់នេះទៅគេពួកមិត្តនៅភ្នំក្រោមនេះស្នើរមកវិញ ស្នើរបងខ្ញុំមកវិញព្រោះអត់មានឈ្មោះនៅទីតាំងនោះទេណាគេច្រឡំឈ្មោះ ដល់នេះស្នើរមកវិញមកនៅភ្នំក្រោមទៅមានមិត្តកាន់វាស្នើរបងខ្ញុំទី១នោះទៅយកអំបិលនៅកំពង់ភ្លុក មិនមែនទៅយកអំបិលឯណាយកបងខ្ញុំទៅវាយចោលនោះបងបង្អស់ ដល់នេះទៅក៏អាពតនោះខ្ញុំចល័តនៅភ្នំក្រោមយើងណឹងឯងទាល់តែវគ្គចុងក្រោយទៀតបានត្រូវគេជម្លៀសពួកខ្ញុំទៅ ខ្ញុំជម្លៀសទៅនៅអាវត្តសំរោងយើងដំដែកណាខ្ញុំទៅនៅភូមិអង្គុញណឹងឯងក៏ជាប់នៅភូមិអង្គុញណឹងឯងទៅបងខ្ញុំទី២នៅនេះឯងនៅនិងយើងចុងឃ្នៀសណឹងឯងបងប្រុសខ្ញុំដែលគាត់ការមានប្រពន្ធបានប្រពន្ធណាកាលពីសម័យលន់ នល់ដែលគាត់នៅនេះឯង ហើយបងទី៣ ទី៤ ទៅជាមួយខ្ញុំគេជម្លៀសទៅដល់ឯណោះឯងទៅដល់ឯភូមិអង្គុញវត្តសំរោងយើងឯណោះទៅខាងដំដែកលោកគ្រូ ទៅដល់ឯណោះឯង ហើយដល់នេះទៅខ្ញុំក៏នៅនិងគេនិងភូមិគេនិងភូមិអង្គុញគេនោះឯងដែលយើងជម្លៀសពីភ្នំក្រោមទៅណា ក៏ចល័តនិងគេណឹងឯងនៅភ្នំក្រោមនៅនិងគេនោះឯងទៅ ចល័តរែកគេដាក់យើងតម្រូវមួយនាក់១០ម៉ែត្រ នែលើកទំនប់ណា ទំនប់គេមួយអ្នក១០ម៉ែត្រ ចល័តកាលណោះខ្ញុំនៅតូចដែលនោះនៅប្រហែលជាអាយុ១០ឆ្នាំប៉ុណ្ណោះឯង ប៉ុន្តែចល័តទៅជាមួយមិត្តនារីគេនោះបងថ្លៃខ្ញុំណឹងឯងកាលនោះគាត់មិនទាន់មានគ្រួសារតាសាវ៉េតនោះមិនទាន់មានគ្រួសារឯណា ក៏ចល័តនៅតាមភ្នំក្រោមណឹងឯងទៅ ទៅ ចល័តទៅជាមួយគេឯងទៅ ទៅជាមួយក្រុមពួកនារីណឹងឯង មិត្តនារី ដល់នេះទៅខ្ញុំទៅដល់ភូមិអង្គុញឯនោះ ខ្ញុំចេះតែចល័តទៅដល់ដំរីកូន ស្វាយលើអីទៅ ចុះគេថាចល័តទៅណាក៏ចេះតែទៅតាមគេទៅ ម៉ែខ្ញុំគាត់នៅភូមិនៅមើលពួកកុមារ គេឲ្យគាត់នៅមើលកុមារទៅខ្ញុំក៏ទៅឯណោះឯងចល័តដល់តែចុងនេះបញ្ចប់អាជិតដាច់ហើយលោកគ្រូ ជិតដាច់ហើយនៅគេ គេនែនេះខ្ញុំសុំគេមកផ្ទះ សុំមកផ្ទះល្ងាចឡើង ល្ងាចឡើងខ្ញុំសុំមកភូមិព្រឹកឡើងខ្ញុំទៅកន្លែងវិញកន្លែងធ្វើការដល់នេះទៅបងខ្ញុំប្រាប់មីងអុលថា លន់ អញឃើញស្អីអញឃើញថាអូនឯងរាយការណ៍ថាពុកស័ក្តិ៣ចេះណាខ្ញុំភ្ញាក់ខ្លួនភ្លាមលោកគ្រូខ្ញុំថាមិនមែនទេដឹង អញឃើញច្បាស់ចែស ស្អីវាណែអាក្រដាសគេអាបញ្ជីរគេនោះណាបញ្ជីរដែលគេយកទៅវ៉ៃចោលណាទៅក៏ខ្ញុំនឹកឃើញភ្លាមទៅសួរភ្លាមលោកគ្រូសួរថាមិត្តគយ មិត្តគយនោះគេមូលដ្ឋានចាស់ខ្ញុំយើងមូលដ្ឋានថ្មីទៅគេសួរខ្ញុំសួរថាម៉េចបានថាខ្ញុំកត់ឈ្មោះពុកខ្ញុំស័ក្តិ៣ មិនមែនទេដឹងអឺខ្ញុំច្រឡំ ខំអីលោកគ្រូ៣ថ្ងៃទៀតយកទៅវ៉ៃចោលផ្អើលអាត្រង់នោះឯង
ក៏ខ្ញុំថាហេមិត្តឯងកុំធ្វើអញ្ចុះ អាធ្វើអញ្ចុះច្រឡំឈ្មោះអត់បានទេព្រោះសម័យនោះលឿនណាស់អារឿងវ៉ៃចោល ឲ្យតែស្នើរទៅរៀនហើយគឺថាយកទៅវ៉ៃចោលហើយ ណេអាពាក្យស្នើរនេះអត់មាននៅសល់ទេ ទៅក៏ខ្ញុំនេះភ្លាមៗទៅនេះភ្លាមក៏វាលុបឈ្មោះភ្លាមខំអីចប់លែងឃើញចុងឃ្នៀសទៀត ដល់អាវគ្គនោះហើយមកវិញមកភូមិវិញមកនៅភូមិវិញហើយឈប់នៅដំរីកូនហើយ គេឲ្យមកនៅភូមិវិញដែលជិតដាច់ណា ចាសជិតដាច់ទៅពួកខ្ញុំនេះកាលនោះនៅមិត្ត អាមិត្តមួយកំណាត់ នែមិត្តមួយកំណាត់ដូចអ៊ុនតាក់មួយកំណាត់ ដែលជួយយើងសង្គ្រោះយើងសម័យអាពតដែលជិតដាច់ណា ទៅពួកខ្ញុំនេះនាំគ្នានោះវាដេញឲ្យទៅច្រូតស្រូវ ច្រូតស្រូវនៅឯណោះទៀត ដល់ទៅច្រូតស្រូវហើយលឺសូរសន្ធឹកនែរថក្រោះទៅក៏គ្រឹកទៅដល់ ដល់មានអីពួកគេក៏ចេញមកគេបារយកស្ករខោអាវនៅវត្តសំរោងអស់រលីងខ្ញុំមកនៅសល់២នាក់អាទី មានអីនៅសល់បានដែកគោលយកមកធ្វើផ្ទះនៅចុងឃ្នៀសវិញប៉ុណ្ណោះឯងលោកគ្រូ ប្រវិត្តរបស់ខ្ញុំអស់ប៉ុណ្ណោះឯងចប់។

ក៖ កាលពីសម័យប៉ុល ពតណឹងអ្នកមីងបាត់បង់តែបងប្រុសទេ? ឬក៏អ្នកណាទៀត?

ខ៖ អត់ទេ ចាំមើលណា បងទី១បាត់ ទី២នេះបាត់ទៅហើយប៉ុន្តែឈ្មោះគាត់អត់មានទៅនិងគេទេ ដែលគេឡើងឡានទៅណាទៅភូមិថ្មី គេថាភូមិថ្មីនោះសម្បូរដូង ខ្នុរហូបណាស់ លឺអ្នកចុងឃ្នៀសណឹងឯងគេនិយាយប្រាបខ្ញុំថាសុំគេឡើងឡានទៅជាមួយគេក៏ទៅទៅបាត់ឈឹងប៉ាដោយអត់មានដំណឹងសោះនោះទី២ ដែលទី១ដែលវាស្នើរទៅយកអំបិលនៅកំពង់ភ្លុកនោះមានគេឃើញយកគាត់ទៅវ៉ៃចោលនោះឯង ទី១ ប៉ុណ្ណោះឯង។

ក៖ ចឹងមានន័យថានៅក្នុងសម័យប៉ុល ពតអ្នកមីងបាត់បង់បងប្អូនអស់២នាក់?

ខ៖ ចាស អស់២នាក់។

ក៖ ចុះឪពុកម្តាយអ្នកមីងកាលណឹងគាត់នៅខាងណាដែរអ្នកមីង?

ខ៖ ពុកម្តាយខ្ញុំ ឪពុកខ្ញុំគាត់ខូចតាំងពីសម័យលន់ នល់ ចាស់គាត់ខូចសម័យលន់ នល់អត់បានទាន់អាពតនិងគេទេ មានតែខ្ញុំនិងម្តាយខ្ញុំកើតទាន់ជំនាន់អាពតដែលជម្លៀសអីជាមួយគ្នាមានតែគាត់ទេ ចាសឪពុកខ្ញុំគាត់ខូចតាំងពីសម័យលន់ នល់ តាំងពីខ្ញុំអាយុ៧ឆ្នាំ។

ក៖ ចុះបងប្អូនអ្នកមីងដែលនៅរស់សព្វថ្ងៃណឹងគាត់រស់នៅឯណាដែរអ្នកមីង?

ខ៖ នៅសព្វថ្ងៃមានតែនៅជា សាវ៉េតមួយទេ ជា សាវ៉េតគាត់ឡើងទៅនៅលើបាត់ទៅហើយ ហើយបងទី៤គាត់ស្លាប់ហើយគាត់ស្លាប់និងជំងឺធ្លាក់ឈាម ហើយសព្វថ្ងៃនៅតែ២នាក់តានោះឯង តានោះគាត់ឡើងទៅនៅលើ ខ្ញុំនៅឯណេះនៅតែ២នាក់ទេ។

ក៖ ចុះអ្នកមីងអាចប្រាប់បន្តិចបានទេពីសម័ល លន់ នល់? អ្នកមីងចាំអ្វីខ្លះដែរអ្នកមីង?

ខ៖ សម័យលន់ នល់ខ្ញុំចាំតែដែលខ្ញុំនៅរៀនខ្ញុំធ្លាប់ឃើញនែខ្ញុំចាំនិងកប៉ាល់ហោះបាញ់ កប៉ាល់ហោះបាញ់ទម្លាក់គ្រាប់បែក កាលនោះមានត្រង់សេចេះឯងនៅត្រង់សេខាងមុខខ្ញុំអង្គុយមើលចុះនៅតូចមានទៅខ្លាចអីម៉ែថាកូនអើយទៅខាងនោះទៅទៅផ្ទះយាយឡមខាងនោះទៅមានត្រង់សេ ទៅក៏ខ្ញុំចូលទៅត្រង់សេក្រោមផ្ទះចេះឯងលួចមើលចេះ អ៊ុំៗស្អីគេនោះ អ៊ុំខ្ញុំថាណាកប៉ាល់ណាវាកំពុងបាញ់ទម្លាក់គ្រាប់បែកក្តុងៗ ឆេះផ្ទះតាមនេះឆេះឡើងរាប ផ្ទះថ្មផ្ទះអីឆេះបានថារត់អីដល់ហើយ លោកអីរត់តាមនេះឯងដែលទម្លាក់គ្រាប់បែក ដូចថាអាពតមួយចំហៀង កាលនោះអាពតមួយចំហៀងអាពតមួយចំហៀង មួយចំហៀងម្នាក់លោកគ្រូ មានអារត់ រត់ពីចុងឃ្នៀសទៅនៅនិងនែស្អីទេអានោះដំបូងហើយ ទៅនៅយើងណឹងអន្លូង មួយជួរអន្លូង ស្វារលោតស្វារអីសុទ្ធប្រជាជននៅនោះឯង ចតទូកនៅនោះឯងពេលណាកប៉ាល់ហោះនែបាញ់មកនាំគ្នាលោតទឹកឡើងប្រសាចនៅទឹកណឹងឯង ចាសខ្ញុំទាន់។

ក៖ កប៉ាល់ណឹងខាងណាដែរអ្នកមីង?

ខ៖ កប៉ាល់ដូចថាពួកអាមេរិកអី ដូចថាយើងនេះខាងលន់ នល់ហើយពួកអាមេរិកមកទម្លាក់គ្រាប់បែកចឹងទៅណាវាប្រឆាំងគ្នានោះ ខ្ញុំទាន់ ខ្ញុំទាន់អានោះទាន់មែន ចាសរត់ខ្ញុំរត់ទៅនៅទួតលង និយាយពីថាវាបាញ់ព្រូចៗនាំគ្នាលោតទឹកឡើងប្រសាច បន្លឹមតែក្បាលចេះទេអាខ្លះមានអាបន្លឹមហើយមានប៉ះអាំបុកឳម៉ាល់ទៀតលោកគ្រូ អូ! វេទនាណាស់ទម្រាំបានអាយុប៉ុណ្ណេះខ្ញុំវេទនាមែនទែន។

ក៖ ចុះកាលសម័យលន់ នល់ណឹងអ្នកមីងមានចូលរៀនអត់ទេអ្នកមីង?

ខ៖ ខ្ញុំរៀនតើ ខ្ញុំរៀនថ្នាក់ទីប៉ុន្មានទេកាលជំនាន់នោះប្រហែលជាថ្នាក់ទី៧ ថ្នាក់ទី៧ឬថ្នាក់ទី១០ ទី៧ចេះឯង បងខ្ញុំថ្នាក់ទី៧ ខ្ញុំថ្នាក់ទីប៉ុន្មានទេខ្ញុំភ្លេចទៅជំនាន់នោះរៀន ខ្ញុំរៀននៅសាលាលោកទៀត លោកបង្ហាត់ខ្ញុំលោកសព្វថ្ងៃនៅរស់តើដែលបង្ហាត់ខ្ញុំណានៅរស់សព្វថ្ងៃ។

ក៖ ចុះអ្នកមីងចេះអាន និងចេះសរសេរអក្សរខ្មែរទេសព្វថ្ងៃអ្នកមីង?

ខ៖ វាសរសេរអត់ស្អាត បើអានខ្ញុំចេះ អានខ្ញុំអាចដាច់ បើអក្សរសរសេរអត់ស្អាតទេ។

ក៖ ចុះអ្នកមីងកាលរៀនណឹងរៀននៅវត្តភ្នំក្រោមមែនអ្នកមីង?

ខ៖ ចាស រៀននៅវត្តភ្នំក្រោម។

ក៖ ចុះម្តាយអ្នកមីងមានឈ្មោះអ្វីដែរអ្នកមីង?

ខ៖ ម្តាយខ្ញុំឈ្មោះនែ ជា លន់ ឃ្លោក លុយ។

ក៖ បាទ?

ខ៖ ឃ្លោក លុយ ចាសម្តាយខ្ញុំ ស្រុកកំណើតគាត់នៅកំពង់ភ្លុកទៅដល់គាត់បាន បានប្តីមួយជំនាន់នោះគាត់កាលនោះគាត់នៅបានប្តីទៅក៏គាត់មិននៅចុងឃ្នៀសនេះ បានគាត់មិននៅចុងឃ្នៀសក៏៉ជាប់នៅចុងឃ្នៀសនេះឯងទៅ ខ្ញុំកើតនៅចុងឃ្នៀសនេះឯង ស្រុកកំណើតនៅនេះ បើបងខ្ញុំគាត់កើតនៅកំពង់ភ្លុក បងទី១ បងទី២កើតនៅកំពង់ភ្លុក ទី៣កើតនៅចុងឃ្នៀសខ្ញុំនៅយូរហើយចុងឃ្នៀសដីធ្លីខ្ញុំនៅឯចុងឃ្នៀសនេះឯង។

ក៖ ចុះសព្វថ្ងៃម្តាយអ្នកមីងអឺ?

ខ៖ ស្លាប់ហើយ។

ក៖ ស្លាប់បាត់ហើយអ្នកមីង?

ខ៖ ចាស គាត់ស្លាប់កាល កាលគាត់ខូចអាយុគាត់៨២ឆ្នាំហើយ គាត់ឆ្នាំវក គាត់ស្លាប់នៅនេះឯងប៉ុន្តែខ្ញុំអត់បានចាំអាគាត់ខែណាឆ្នាំណាអត់បានចាំគាត់ ដឹងតែគាត់ខូចប៉ុណ្ណោះឯង។

ក៖ ចុះកាលគាត់នៅរស់ណឹងគាត់ប្រកបការងារអ្វីដែលដើម្បីចិញ្ចឹមជីវិតមីង?

ខ៖ អរ កាលណោះពីសម័យមុនហី?

ក៖ បាទ។

ខ៖ សម័យមុនអត់មានការងារទេពុកខ្ញុំទៅដាក់លប ដាក់លបម៉ែខ្ញុំដូចថាមូរណែម ចាក់បាញ់ឆែវយកទៅដូរស្រូវ រែកដូរស្រុកសម័យលន់ នល់ ចិញ្ចឹមកូន បងខ្ញុំទី១គេខាងបើកការណូតដរដឹកភ្ញៀវ។

ក៖ ចុះម្តាយអ្នកមីងធ្លាប់បានប្រាប់សាច់រឿងរបស់គាត់កាលពីក្មេងៗដល់អ្នកមីងទេ?

ដូចជាប្រវិត្តគាត់ម៉េចខ្លះកាលនៅក្មេងចឹងណា?

ខ៖ ខ្ញុំអត់ដែលបានសួរនាំគាត់ផងព្រោះខ្ញុំនៅតូចដែរ ខ្ញុំអត់ដែលបានសួរនាំគាត់ថាម៉េចអីម៉េចខ្ញុំអត់ដែលបានសួរព្រោះខ្ញុំនៅតូចដែរ ដល់មកចូលស្រុកនេះខ្ញុំគាត់

លក់បន្លែទៀតចែវទូកលក់បន្លែ កាលដែលខ្ញុំអត់ទាន់មានគ្រួសារណាដែលចូលស្រុកហើយ ខ្ញុំចែវទូកលក់បន្លែជាមួយគាត់។

ក៖ ចុះឪពុកអ្នកមីងវិញមានឈ្មោះអ្វីដែរអ្នកមីង?

ខ៖ ពុកខ្ញុំឈ្មោះ នាមត្រកូលគាត់ម៉ៅ ជា ប៉ុន្តែគាត់អ្នកស្រុកកោះឧកញ៉ាតី ស្រុកកំណើតគាត់។

ក៖ ចឹងស្រុកកំណើតគាត់នៅខេត្តកណ្តាលចឹង?

ខ៖ ចាស នៅកោះឧកញ៉ាតី ទៅគាត់ដើរគាត់មកចុងដូចថាគាត់ដើរតាមស្រុកចឹងមកណាគាត់ដើរលក់ហូលផាម៉ូងព្រោះស្រុកគាត់គាត់ត្បាញតែហូលផាម៉ូងទេ គាត់ដើរមកលក់ហូលផាម៉ូងទៅគាត់ជួបស្រីខ្មែរនៅនិងភូមិកំពង់ភ្លុក ជួបគ្នាទៅក៏ស្រលាញ់គ្នាក៏
ដណ្តឹងការទៅ ជួបម៉ែខ្ញុំណឹងឯង។

ក៖ ចឹងឪពុកម្តាយអ្នកមីងជាមនុស្សបែបណាដែរអ្នកមីង? ជាមនុស្សកាច ឬក៏ស្លូតដែរ?

ខ៖ អត់អីទេគាត់ស្លូត កាចម៉ែខ្ញុំ ម៉ែខ្ញុំអត់បានទេ មួយជំនាន់នោះ ឪពុកខ្ញុំសុំ៥រៀលទៅផឹកស្រាដឹងតែមកវិញដឹងតែដេញវាយគាត់ហើយដូចដឹងស្រាប់ហើយ កាច កាចអាក្រក់។

ក៖ ឪពុកស្លូត ម្តាយកាច?

ខ៖ ចាស ចុះបើគាត់ជក់តែកញ្ឆារមួយថ្ងៃៗមានធ្វើអីគាត់ ឪពុកខ្ញុំនោះ ជក់តែកញ្ឆារទៅផឹកទៅ ជក់ទៅមិត្តភិក្តគាត់មកចឹងទៅ មិត្តភិក្តិសុទ្ធតែអ្នកធំទៀតណាពួកប៉ូលីសនៅគោកពីណឹងឯង តែនេះក៏មកជុំនៅផ្ទះខ្ញុំចេះឯងច្រើនទៅមិត្តភិក្តគាត់។

ក៖ ចុះឪពុកអ្នកមីងប្រកបការងារអ្វីដែរអ្នកមីងដើម្បីចិញ្ចឹមជីវិត?

ខ៖ អូ! ដែលគាត់មិនឯណោះហើយ។

ក៖ បាទ។

ខ៖ មកនៅចុងឃ្នៀសគាត់ដាក់លប លបយើងអាលបនេះយើងណាលបត្រី ដាក់លបទៅព្រឹកក្រោកយប់ឡើងក៏លើកលបទៅយកត្រីមកលក់ទៅ ធ្វើប្រហុុកធ្វើអីទៅម៉ែខ្ញុំក៏ធ្វើត្រីប្រហុកយកទៅដូរស្ករនៅបាដាកទៅមុខរបរគាត់មានតែប៉ុណ្ណោះឯង សម័យនោះ។

ក៖ ប៉ុន្តែពីមុនរៀបការម្តាយអ្នកមីងគាត់ដើរលក់ហូល ផាម៉ូង?

ខ៖ ចាស ព្រោះគាត់អ្នកស្រុកកោះឧកញ៉ាតី។

ក៖ ចុះអ្នកមីងមានដឹងទេថាគាត់ចេះត្បាញចេះអីទេអ្នកមីង?

ខ៖ អត់ទេមានតែខាងកូនចៅគាត់ ដូចថាគាត់មានគាត់បានប្រពន្ធមុនគាត់មានកូនមួយ កូនមួយនៅកោះឧកញ៉ាតីប្រពន្ធដើមគាត់នោះនៅកោះដាច់ ឆ្លងមកម្ខាងម្នាក់ ហើយអ្នកស្រុកកោះដាច់នោះគេចូលចិត្តអារឿងត្បាញហូល ផាម៉ូង និងសារ៉ុងសូត្រ គេចូលចិត្តណាស់កាលខ្ញុំទៅម្តងគេត្បាយតែរបស់ចុះឯង។

ក៖ មីងធ្លាប់ទៅលេងដែរ?

ខ៖ ចាស ខ្ញុំទៅកាលម៉ែខ្ញុំនៅរស់ណា ទៅម្តងដល់នេះទៅម៉ែខ្ញុំខូចខ្ញុំមិនដែលបានទៅមានតែពួកគាត់មកលេងនៅឯណេះ។

ក៖ ចុះអ្នកមីងមាននៅចាំឈ្មោះជីដូនជីតាខាងម្តាយទេ? យាយតាខាងម្តាយណាមីង?

ខ៖ ខាងម៉ែខ្ញុំហី?

ក៖ បាទ។

ខ៖ ម៉ែខ្ញុំគាត់ ឪពុកឈ្មោះឃ្លោក ម្តាយគាត់ឈ្មោះយាយអុី។

ក៖ យាយអីុ តាឃ្លោក?

ខ៖ ចាស យាយអុី តាឃ្លោក។

ក៖ ចុះពួកគាត់ទាំងពីរនាក់អ្នកណឹងក៏នៅចុងឃ្នៀសដែរមែនអ្នកមីង?

ខ៖ អត់ទេគាត់នៅកំពង់ភ្លុក។

ក៖ ចុះឪពុកម្តាយខាងឪពុកវិញ?

ខ៖ ឪពុកខ្ញុំហី?

ក៖ យាយតាខាងឪពុកវិញអ្នកមីងចាំទេ?

ខ៖ ម្តាយខ្ញុំអត់ស្គាល់ដែរ ខ្ញុំអត់ទាន់ ខ្ញុំទាន់លឺតែឪពុកខ្ញុំប្រាប់ថាឈ្មោះតាម៉ៅ តាម៉ៅ តែដល់ប្រពន្ធគាត់ឈ្មោះអីខ្ញុំអត់ដឹងដែរ ខ្ញុំអត់ដែលបានសួរនាំគាត់ដឹងតែថាម៉ៅដាក់ត្រកូលរៀនមកដាក់តែម៉ៅ ម៉ៅ លន់ ម៉ៅ សំអុល ចឹងទៅត្រកូលខាងឪពុកខ្ញុំដាក់តែចុះឯង ដល់ប្រពន្ធគាត់ណាខ្ញុំអត់ដែលនេះត្រកូលខាងគាត់។

ក៖ ចឹងមានន័យថាអ្នកមីងអត់ស្គាល់យាយតាខាងឪពុកទេ?

ខ៖ ចាស មិនដែលឃើញមុខផង កើតអត់ទាន់គាត់ គាត់ស្លាប់អស់។

ក៖ ចឹងអ្នកមីងទាន់តែយាយតាខាងម្តាយទេ?

ខ៖ ខ្ញុំទាន់តែយាយខ្ញុំនៅខាងម្តាយគាត់មកខូចណេះយើងចូលស្រុកហើយ កាលនោះគាត់ខូច៨០ដែរ ៨០ជាង ៨២ឆ្នាំ ចូលស្រុកហើយតើបានគាត់ខូច។

ក៖ ចុះអ្នកមីងមានអនុស្សាវរីយ៍អ្វីខ្លះដែរជាមួយលោកយាយ?

ខ៖ មិនមានអនុស្សាវរីយ៍អីផងខ្ញុំអត់។

ក៖ អត់មានជួយបម្រើគាត់ ឬក៏ជួយធ្វើអីគាត់ចឹងណា?

ខ៖ ខ្ញុំមានអីមានតែជួយលក់ដូរ ចែវទូកចែវអីទៅ ទៅលក់ទៅគាត់មកនេះទៅដល់ខ្ញុំបានប្តីទៅក៏ខ្ញុំអត់ដែលបានជួយគាត់ គាត់អ៊ុំទូកលក់តែម្នាក់គាត់ទៅខ្ញុំក៏រកមោងរកអីទៅខាងនេសាទ ប្តីខ្ញុំគេរកមោងទៅ គាត់ក៏ចែវទូកលក់អ៊ុំទូកលក់បន្លែទៅអីៗទៅម្នាក់គាត់ទៅ។

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសអត់ទេអ្នកមីង?

ខ៖ អត់ ខ្ញុំអត់មាន។

ក៖ ចុះស្វាមីអ្នកមីងមានឈ្មោះអ្វីដែរអ្នកមីង?

ខ៖ ប្តីខ្ញុំសព្វថ្ងៃគាត់ឈ្មោះប៊ុត សី។

ក៖ ប៊ុត សី?

ខ៖ ចាស។

ក៖ តើអ្នកមីងបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរអ្នកមីង?

ខ៖ ឆ្នាំ៨២។

ក៖ ចឹងការរៀបអាពាហ៍ពិពាហ៍របស់អ្នកមីងណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរអ្នកមីង?

ខ៖ ឪពុកម្តាយទុកដាក់ឲ្យ។

ក៖ អញ្ចឹងអ្នកមីងអាចប្រាប់បន្តិចបានទេថាតើអ្នកមីងបានស្គាល់គ្នាជាមួយស្វាមីដោយរបៀបណា? ហើយហេតុអីបានស្រលាញ់គ្នាដែរចឹងអ្នកមីង?

ខ៖ ស្គាល់ដូចថា ពួកគាត់នោះគាត់ខាងធ្វើខាងសេណាជន។

ក៖ សេណាជន?

ខ៖ ចាស ជំនាន់នោះសេណាជន ដំបូងណាសេណាជនដល់នេះទៅដល់គាត់នេះពួកគាត់នេះមកជួល ជួលឲ្យបងខ្ញុំតាសាវ៉េតនេះណា គាត់ជួលពុះត្រីធ្វើត្រីធ្វើអីគាត់មកជួលឲ្យខ្ញុំក៏ជួលដែរ ជួលឲ្យតាសាវ៉េតនោះឯងអាមួយជំនាន់ដែលយើងដាច់ហើយគេជួលមក ធ្វើត្រី៤ ១០ ២០នាក់ទៅណា ពុះត្រីប្រាណាលោកគ្រូមួយយប់២ំប៉ាន ត្រីប្រាចាប់ពីឡូឡាយមកមួយយប់ដឹងតែ២សំប៉ានហើយត្រីប្រាសុទ្ធតែភ្នែកឡើងព្រិលអស់ហើយ ឡើងបាយលែងឆ្ងាញ់ហើយ ទៅក៏ស្គាល់គេទៅតែខ្ញុំអត់បានស្រលាញ់គេទេគេលួចស្រលាញ់ខ្ញុំទៅក៏ខ្ញុំដល់នេះទៅម៉ែខ្ញុំគាត់ថា យាយមានយាយរ៉ាយយាយអីណាដូចថាគេចាស់ទុំណា គេមើលទៅអានេះរាងសំណំសំនួនយើងឲ្យវាទៅ ហើយមកនេះទៅមកការជាមួយខ្ញុំគាត់អត់មានលុយ អត់មានមួយរយខ្មែរចូលទេ លុយលើម៉ែខ្ញុំទាំងអស់ រកលុយគេយកមកការ។

ក៖ ចឹងមកដល់សព្វថ្ងៃអ្នកមីងមានកូន និងចៅប៉ុន្មាននាក់ដែរអ្នកមីងចឹង?

ខ៖ ខ្ញុំ៧ ៧ស្លាប់អស់១សល់៦ ប្រុស២ នៅសល់ស្រី៤ ។

ក៖ ចឹងអ្នកមីងមានចៅនៅចឹង?

ខ៖ មានចៅ៤ហើយបានកូនអាបងមួយអាកូនប្រុស ជា គឹមសាន អានោះគេបានកូនប្រពន្ធហើយ បានកូន៤នាក់ ហើយស្រីៗប៉ុន្មាននាក់នោះនៅលីវទាំងអស់។

ក៖ ចុះអ្នកមីងមានមិត្តភិក្តិស្និតស្នាលដែលធំធាត់មកជាមួយគ្នាដល់សព្វថ្ងៃនេះមានអត់ទេអ្នកមីង?

ខ៖ អត់ខ្ញុំអត់ដែលមាន។

ក៖ អត់ដែលមានខ្លើរទេ?

ខ៖ ទេ មានតែតាំងពីជំនាន់ដែលនៅរៀនមានមែនណឹងប៉ុន្តែសព្វថ្ងៃគេដូចថាគេគ្រាន់ទៅគេមិនដែលស្គាល់យើង។

ក៖ ចុះអ្នកមីងធ្លាប់បានធ្វើស្រែអត់ទេអ្នកមីងតាំងពីក្មេងមក?

ខ៖ អត់ខ្ញុំអត់ដែលមានស្រែផង ខ្ញុំនៅនេះក៏អត់មានស្រែមានតែស្រែគេ។

ក៖ ចុះនៅសម័យប៉ុល ពតអ្នកមីងធ្លាប់បានប៉ុល ពតឲ្យធ្វើស្រែអត់ទេ?

ខ៖ ធ្វើ ធ្វើជាមួយវាណឹងឯង វាយកយើងទៅធ្វើស្រែធ្វើអីទៅ ច្រូតក៏ច្រូតទៅស្ទូងដកអី ទៅធ្វើជាមួយវានៅវត្តំរោងណឹងឯង នេះទៅចុងឃ្នៀសនេះនៅភ្នំក្រោមនេះក៏ធ្វើស្រែនិងនេះឯងដែរ។

ក៖ ចុះអ្នកមីងមានធ្លាប់ប្រកបអាជីវកម្មលក្ខណៈគ្រួសារអីទេ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ្នកមីង?

ខ៖ ខ្ញុំចិញ្ចឹមតែមាន់លោកគ្រូ ចិញ្ចឹមមាន់ ដាំបន្លែ។

ក៖ សព្វថ្ងៃណឹងអ្នកមីង?

ខ៖ ចាស ចិញ្ចឹមមាន់ខ្មែរយើង ដាំដំណាំ។

ក៖ អញ្ចឹងតាំងពីក្មេងរហូតមកដល់ឥឡូវតើអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតអ្នកមីង?

ខ៖ តាំងពីក្មេងមកតាំងពីដែរខ្ញុំចូលស្រុកមកហី?

ក៖ បាទធ្វើការអីខ្លះដែរអ្នកមីង?

ខ៖ ខ្ញុំដើររើស រើសត្រីគេតាមមោងកញ្ចុះ ខ្ញុំរើសក្នុងមួយយប់ខ្ញុំបានមួយល្វាំងខ្ញុំកាប់ជាប្រហុកលក់ឲ្យគេ។

ក៖ ល្វាំង?

ខ៖ ល្វាំងទូកយើង បានក្នុងមួយយប់ខ្ញុំរើសត្រីឲ្យគេខ្ញុំរើសអាត្រីល្អខ្ញុំឲ្យគេ អាណាត្រីសអីយើងយកគេអត់យកទេថៅកែគេអត់យកម្ចាស់គេអត់់យកគេយកតែត្រីកញ្ចុះ ត្រីតាអោនត្រីអីត្រីល្អៗម្ចាស់គេយក អាត្រីប្រហុកលើយើងយកយើងរើសក្នុងមួយយប់យើងបាន២ជៀល ៣ជៀលបស់យើងគេឲ្យយើង ទៅក៏យកមកកាប់ទៅដាក់ត្រាំទឹកចោលក៏ក្រឡុកទៅ ព្រឹកឡើងយកប្រហុកនោះមកលក់នៅក្បាលជ្រោយ ចាសខ្ញុំបានអានោះឯងដែលចូលស្រុកមក។

ក៖ ចុះអ្នកមីងជំនាញខាងធ្វើប្រហុក?

ខ៖ ចាស ហើយទៅអូសមោងគេពស់ចឹកមួយខែត្រឹម អូវេទនាណាស់់លោកគ្រូអើយចូលស្រុកមកអូសមោងជាមួយតាម៉ាំង កាលនោះអាពស់ត្រីក្រាយវាហែលក្នុងទឹកនោះ ហើយយើងចាប់កាន់ត្រីត្រឹមនេះគេឲ្យចុះកាត់ត្រីទៅកាត់ត្រីឡើងលើទូក ទៅអាពស់ក្រាយនោះវាហែលក្នុងទឹកចេះឯង ហែលមកមកចឹកអាដៃខ្ញុំ ខ្ញុំថាស្អីចេះបល់យោកន្ត្រាក់ចេះ កន្ត្រាក់ទៅវាដាច់អាពស់នោះទៅតែធ្មេញវានៅជាប់និងដៃយើង អូវេទនាណាស់ បើនិយាយពីប្រវិត្តនោះមិនដឹងនិយាយ ទៅក៏ដល់នេះទៅខ្ញុំនឹកឃើញខ្ញុំមើលទៅបែបមិនបានលុយនិងគេសង្ស័យគេមិនឲ្យក៏មិនដឹងថោកែណាដែលខ្ញុំទៅអូសមោងឲ្យគេណាទៅក៏ដល់នេះទៅប្រហែលជាមួយខែត្រឹមណាលោកគ្រូពស់ណឹងធ្វើទុក្ខផ្តាំហើយ លោកគ្រូម៉េចទៅវាឡើងអាដូចថាពិសវាណាវាឡើងមកស្រឹបៗតាមបំពង់ករយើងមាត់នេះហារអត់កើតប៉ាដោយមួយភ្លែតនោះឯង រឹង រឹងថ្គាម នែបងជាហៅលន់ង៉ែងមិនហូបបាយ អត់ទេខ្ញុំហាមាត់អត់រួចរឹងអស់រលីងបាត់ហើយ រឹងថ្គាមអស់ជំនាន់នោះអត់មានការណូតបើកទេ ចូលស្រុកដំបូងបើកតែទូកក្តោងមិនមានជិតណាលោកគ្រូ គ្រូដែលស្តោះអីចាប់ពីនេះសឹងតែទៅដល់ភ្នំក្រោមទម្រាំបានចែវទូកទៅដល់គ្រូ ហើយគ្រូវាយមោងដូចតែយើងចឹងឯង យើងក៏វ៉ៃមោងគេក៏វ៉ៃមោងដូចគ្នាទៅដល់ចែវទៅដល់គាត់ គាត់ដាក់ថ្នាំឲ្យខ្ញុំផឹកថ្នាំអីលោកគ្រូ ថ្នាំតាំងណាគេច្របាច់ឡើងខាប់ទឹកដូចទឹក៣យកទឹក១ណាឲ្យយើងផឹកធ្វើម៉េចឲ្យអាពិសនោះវាចេះមកណាឲ្យយើងក្អួត លោកគ្រូដាក់ម្តងមួយផ្ទិលប៉ុននេះខ្ញុំផឹក ផឹកហើយគេថាអត់ដូចថាវាអត់ក្អួតមកគេដាក់មួយវគ្គទៀត អាសាច់ជូរសយើងនោះគេកូរឡើងខាប់ឲ្យខ្ញុំផឹកទៀតមួយផ្ទិលទៀតលោកគ្រូអត់មានក្អួត អត់ប៉ាដោយមួយខែត្រឹមរឹងអស់ហើយអាតាមនេះអីខ្ញុំថាអត់បានលុយនិងគេទេមើលទៅនឹកឃើញក្នុងចិត្តដល់តែគេចែក ដល់គេចែកគ្នាខ្ញុំបាន៣ជី៦ហ៊ុនមាសណាជំនាន់នោះជំនាន់ចាយមាសហើយអាជំនាន់ដំបូងត្រីដូរមាស សម័យនោះសម្បូរណាស់មាសអាចូលស្រុកដំបូងខ្ញុំបាន៣ជី៦ហ៊ុនបងខ្ញុំ ទី៤នេះគាត់បាន៣ជី៣ហ៊ុនទេត្រូវខ្ញុំលើសគេ៣ហ៊ុន ទៅខ្ញុំបានអានោះមកក៏ខ្ញុំតិតក់ទៅឈប់អូនមោង
ណឹងទៅ ឈប់អូសមោងអាវគ្គណឹងហើយដល់នេះទៅគេថានែទៅពួកយើងបើថាមិនបានអូសមោងទេបងខ្ញុំនេះគេចាប់ផ្តើមនេះត្រីឡូ ចាប់ត្រីឡូឡូឡាយមក ឡូឡាយក្នុងមួយយប់២សំប៉ានទៅធ្វើទៅ ធ្វើឡើងភ្នែកឡើង។

ក៖ ធ្វើវាទៅអ្វីដែរអ្នកមីង?

ខ៖ ធ្វើជាងៀតលោកគ្រូ។

ក៖ ត្រីប្រាងៀតណឹងហី?

ខ៖ ចាសត្រីប្រាងៀត ពុះ អាអ្នកកាប់ក្បាលក៏កាប់ទៅអាអ្នកពុះក៏ពុះទៅ អស់មួយសំប៉ានចេះក៏ដឹកមកមួយសំប៉ានទៀតទៅ មួយយប់ដល់២សំប៉ានលោកគ្រូអើយ។

ក៖ កាលនោះសម្បូរត្រីខ្លាំងអ្នកមីង?

ខ៖ អូ សម្បូរណាស់ សម្បូរមែនត្រីនោះ បើថាប្រម៉ាវិញគឺវាយមោងមក ប្រម៉ានោះមែនលោកគ្រូ។

ក៖ ប្រម៉ារអីគេអ្នកមីង?

ខ៖ អាត្រីប្រម៉ារយើងនោះ អាគេហៅត្រីក្សុកៗយើងនោះ គេនោះគេធ្វើហើមគ្រាន់ចំហ៊ុយអីឆ្ងាញ់ ចំហ៊ុយដាក់ខ្ទិះដូង អូ សម្បូរណាស់អាសម័យមុននោះដែលយើងចូលស្រុកនោះត្រីមិនមែនអត់ដូចសព្វថ្ងៃទេ បើអត់ដូចសព្វថ្ងៃមិនដឹងបានអីស៊ីទេ។

ក៖ អញ្ចឹងអ្នកមីងអាចប្រាប់បន្តិចបានទេថាតាំងពីក្មេងរហូតមកដល់ពេលនេះ តើជីវិតអ្នកគិតថាពេលណាមួយដែលជាពេលអ្នកមីងលំបាកជាងគេបំផុតដែរអ្នកមីង?

ខ៖ ខ្ញុំថាពីក្មេងខ្ញុំអត់ពិបាកដល់ខ្ញុំមកពិបាកនិងសព្វថ្ងៃដែលខ្ញុំមានប្តី ប្តីធ្វើបាប ធ្វើបាបរហូតដល់វាវាយខ្ញុំ វាយធ្វើបាបខ្ញុំតាមអំពើចិត្ត។

ក៖ ចុះអ្នកមីងអាចប្រាប់បានថាតាំងពីក្មេងរហូតដល់ឥឡូវវិញពេលណាដែលអ្នកមីងគិតថាអ្នកមីងសប្បាយចិត្តជាងគេដែរមីង?

ខ៖ សប្បាយចិត្តដែលនៅយើងអត់ទាន់មានប្តីអត់មានអ្នកណារករឿងយើង ដល់ពេលមានប្តីថាវាដូចថាពិបាកណាលោកគ្រូនិយាយអត់ចេញ ប៉ុន្តែសព្វថ្ងៃខ្ញុំអត់ទេខ្ញុំស៊ីនិងកូនចិញ្ចឹមកូនខ្ញុំគេវាគ្រាន់ណាគេមានជាងគេមានទៅណាដូចថាគ្នាបានប្តីនៅចិត្តណាប្តីនៅចិត្តនៅតៃវ៉ាន់ណា បានកូនមួយនោះឯងគេចិញ្ចឹមនោះរាល់ថ្ងៃមួយខែគេឲ្យ១០០ គ្រាន់តែយើងទិញអីហូបក៏ហូបទៅណាគ្រាន់តែថ្នាំលេបខ្លួនយើងមួយខែគេឲ្យ១០០បានកូននោះឯងសព្វថ្ងៃ បើថាប្តីនោះមានបានទៅរកអីទេលោកគ្រូនៅចិញ្ចឹមតែមាន់៤ ១០នោះទៅក៏ដំណាំនោះឯងទៅនោះឯងមិនធ្វើអីទេជីវភាពនោះ ស៊ីតែនិងកូនទេរស់តែនិងកូនទេសព្វថ្ងៃ។

ក៖ ចឹងតែពីក្មេងដល់សព្វថ្ងៃតើជីវិតរបស់អ្នកមីងមានការផ្លាស់ប្តូរអ្វីខ្លះដែរអ្នកមីង?

ខ៖ ខ្ញុំថាដូចជាអ្នកមានផ្លាស់ប្តូរផងជីវិតពីក្មេងពីមុនមកដូចស្រួលដល់បានប្តីនេះវាកម្មនិងប្តីធ្វើទុក្ខ ធ្វើបាប ដូចថាកូនមួយចេះក៏រត់ទៅ កូន២រត់ រត់គ្រប់តែកូនមិនដឹងថាមានបញ្ហាអីអត់ដឹង ខ្ញុំអត់ដឹងពេលង៉រត់ ទំនាស់អីតាក់តិចរត់ មានអារត់យកកូនក៏មានដែរទើបតែបានកូនមួយ កាលនោះថយទូកដែលយើងរុកកំប្លោកនោះណា ដែលយើងចូលមកក្នុងចេះមកអាកំប្លោកវាមិនគើនហាស រុញទូកមកចូលក្នុងមកមួយថ្ងៃថយទូក៣ដងគ្រាន់តែរុកកំប្លោកពីមានពាមមកដល់ឯក្នុង ក្នុងផ្សារចាស់គេពីមុនណាផ្សារពីសង្គមណា រត់ចូលមកតាមនោះឯងលោកគ្រូវេទនាណាស់ អ្នកនៅទន្លេនិយាយពីរុកកំប្លោកមួយថ្ងៃ៣ដង អរទើបតែបានគ្រាន់បោះបង្គោល សម្រាកមួយភ្លែតអាកំប្លោកគើនមកទៀតហើយរត់ទៀតហើយ អូ!វេទនាណាស់ គិតទៅអាប្រវិត្តអ្នកទន្លេនេះធ្វើម៉េចឲ្យអស់កម្មពារ ខ្ញុំទើបអស់កម្មពារដែលខ្ញុំមើលមីកូនខ្ញុំកាលនោះមួយជំនាន់យួនយើងអត់ហ៊ានៅទេលោកគ្រូតាមនេះណា យួនណាវាសុំតិច នឹកឃើញអាសុំតិចណឹង ពួកនោះអត់មានអ្នកណាហ៊ាននៅទេមួយជួរនេះស្ងាត់ឈឹង អត់មានផ្ទះទេចុះអាស្ពាន អាយួនស្ពានព្រហើនៗរកពុទ្ធោ នេះនៅអាស្រែ៨នេះក៏មានយួនដែរ នេះអាទួលនេះក៏មានយួន ជំនាន់យួនព្រហើនៗចង់ងាប់ ហើយអ្នកមានអ្នកណានៅទេអ្នកស្រុក អ្នកស្រុកក៏មិនមែនអ្នកចុងឃ្នៀសសុទ្ធដែរ សុទ្ធតែអ្នកមកពីចំងាយទេចុងឃ្នៀសតិចណាស់ ទៅក៏នាំគ្នាចុះទន្លេទៅ រត់តែទៅនៅទន្លេទេខ្លាចយួនទាល់តែដល់ឆ្នាំប៉ុន្មាននោះបាននាំគ្នាឡើងមកនៅគោក នោះដាច់ពីគោកអស់ហើយនោះ ដាច់ពីទឹកទន្លេអស់ហើយរំដោះកម្មអស់ហើយនោះ ខ្ញុំកំណើតកូនខ្ញុំមីទី៥នោះដែលប្តីចុះចោលកូនខ្ញុំតាំងពី៣ខែ ទី៥ខ្ញុំឡើងមកនៅគោករហូតដល់កូនខ្ញុំបាន៣ឆ្នាំបានជាគ្នាវិញ ជាអាប្តីនេះឯងវិញអាប្តីមុនងាប់បាត់ហើយបានអាប្តីក្រោយខ្ញុំក្តៅណាស់។

ក៖ ចឹងកាលអ្នកមីងនៅក្មេងអ្នកមីងធ្លាប់មានក្តីស្រម៉ៃថាធំឡើងចង់ធ្វើអ្វីទេអ្នកមីង?

ខ៖ អត់ ខ្ញុំអត់មានចង់បានអីស្រម៉ៃ នឹកឃើញថាយើងធ្វើម៉េចចង់បានតែថាយើងហូបឲ្យបានគ្រប់គ្រាន់កូនរៀនសម័យសព្វថ្ងៃណា ធ្វើម៉េចឲ្យកូនបានចូលរៀនកុំឲ្យវាល្ងង់ខ្លៅសព្វថ្ងៃនៅ២នាក់ទៀត មីស្រីថ្នាក់ទី១០ អាប្រុស១១ហើយ។

ក៖ ជិតប្រលងហើយ។

ខ៖ ចាស ជិតចប់ហើយ ទៅធ្វើម៉េចឲ្យវាចូលរៀនចប់ទៅឲ្យមានការងារធ្វើជួយចិញ្ចឹមយើងម្តង សព្វថ្ងៃនៅតែ២ទេជិតចប់អស់។

ក៖ ទាក់ទងជាមួយចំណង់ចំណូលចិត្តមីងម្តង តាំងពីក្មេងមកដល់ឥឡូវតើអ្នកមីងចូលចិត្តពិសារម្ហូបណាជាងគេអ្នកមីង? ម្ហូបដែលអ្នកមីងចូលចិត្តដែមិនចេះធុញណា?

ខ៖ មានអីមានតែទឹកគ្រឿង ទឹកគ្រឿងអស់ចេះជិនទេ ទឹកគ្រឿងទៅបើថាយើងសាច់នោះពេកខ្ញុំធុញសព្វថ្ងៃ សម្លរម្ជូរព្រលិតម្ជូរអីទៅមានចំណូលដូចថាសម្លរខ្មែរយើងណាមិនមានសម្លរអីទេមានតែម្ជូរព្រលិត ម្ជូរត្រកួន ទឺកគ្រឿងទៅ ខ្ញុំសាច់សព្វថ្ងៃពេទ្យគេឲ្យតមដែរគេអត់សូវឲ្យហូបព្រោះយើងឡើងជាតិអាស៊ីត ឡើងជាតិអាស៊ីឡើងជាិតស្ករ វាគ្រប់ប្រភេទ ៤មុខ លើសឈាម ឡើងជាតិស្ករ ជាតិអាស៊ីត ក្រពះពោះវៀន ៤ ៥មុខ ជួសឈាមម្តង១៨០០០រៀល នេះពេទ្យយើងនៅនេះ ជួសទៅក៏រាងស្រាកទៅបាត់ទៅប៉ន្តែគេឲ្យយើងតមអាឡើងជាតិស្ករឲ្យតមគ្រឿងកំប៉ុងអត់ឲ្យហូបទេ ដូចថាទឹកក្រូចទឹកអីដូចថាគ្រឿងកំប៉ុងជាតិហ្គាសជាតិអីអត់បានទេគេឲ្យតមអានោះឯង។

ក៖ ចុះអ្នកមីងចូលចិត្តស្តាប់ចម្រៀងអត់ទេអ្នកមីងកាលពីក្មេងមក?

ខ៖ ចម្រៀងមានតែបទស៊ិន ស៊ីសាមុតណឹងឯពិរោះ ព្រឹកមិញទៅផ្សារក៏អាតាខ្វាក់នោះដាក់អាបទស៊ិន ស៊ីសាមុតឡើងក្រឡួចនៅក្នុងផ្សារ។

ក៖ ចុះអ្នកមីងចេះលេងឧបករណ៍តន្ត្រីអីអត់ទេមីង?

ខ៖ ខ្ញុំអត់ដែល។

ក៖ ចុះនៅក្នុងក្រុមគ្រួសារអ្នកមីងមានអ្នកចេះលេងឧបករណ៍តន្ត្រីទេ?

ខ៖ មានតែកូនខ្ញុំអាប្រុស។

ក៖ លេងអ្វីដែរអ្នកមីង?

ខ៖ លេងហ្គឺតា ព្រោះគ្រូខាងកូរ៉េគេឲ្យគាត់រៀនអានោះឯង ពេលនាថ្វាយបង្គំចេះថ្ងៃអាទិត្យនេះថ្វាយបង្គំគឺគាត់មានហ្គឺតា លេងភ្លេង ច្រៀង ច្រៀងបទយេស៊ូវខាងយេស៊ូវណា បទព្រះ។

ក៖ ចុះអ្នកមីងជឿព្រះយេស៊ូវណឹងប៉ុន្មានឆ្នាំដែរអ្នកមីង?

ខ៖ ខ្ញុំជឿតាំងពីកូនខ្ញុំអាបងគេនៅក្នុងពោះ រហូតដល់កូនខ្ញុំអាយុ១៨ឆ្នាំហើយអាប្រុសណាអាយុបាន១៨ ១៩ឆ្នាំនេះខ្ញុំចាប់ជឿមក ជឿព្រះរហូតដល់ខ្ញុំជឿព្រះហើយដល់តែខាងដូចថាព្រះខាងនោះមានខ្មែរកាន់កាប់ណាលោកគ្រូយើងកូនច្រើនត្រូវគេជួបបរិច្ចាគខ្លះដូចថាគេជួយចិញ្ចឹមកូនយើងឲ្យកូនយើងនៅរៀនណាក្នុងមួយនាក់គេឲ្យ៦ម៉ឺនមិនចុះ ខ្ញុំកូន៤ កូន៥ត្រូវគេបែកចែកតាមនោះឯងដល់នេះដូចថាខ្មែរគេកាន់កាប់មក គេថាទាល់តែម៉ែឪងាប់បានគេឲ្យចេះណាបានគេចិញ្ចឹមទៅក៏ខ្ញុំសួរគេថាចុះចាំម៉ែឪងាប់ឯណាចុះបើសម័យសព្វថ្ងៃចុះមើលកូនតាសេងប្រធាភូមិនោះម៉េចក៏មានរបបដែរ យកកូនគេមកចិញ្ចឹមមានរបបដែរចុះបើកូនខ្ញុំអ្នកជឿព្រះយូរណាស់ហើយម៉េចក៏អត់មាមរបបខ្ញុំខឹងតាំងពីនោះមកខ្ញុំឈប់ទៅថ្វាយបង្គំនៅវិហារនោះ ខ្ញុំដាច់បណ្តោយខ្ញុំឈប់ចិញ្ចឹមចុះលោកគ្រូឯងមើលអាកូនគេអ្នកមានប្រធានភូមិប្រធានឃុំអីគេមានរបបដល់អាខ្ញុំប្រជាពលរដ្ឋ អ្នកក្រអត់មានរបបនិងគេឈប់តាំងពីនោះមកខ្ញុំឈប់ទៅថ្វាយបង្គំ សព្វថ្ងៃខ្ញុំអត់ទេខាងកូរ៉េគេកាន់កាប់ខ្លួនគាត់ស្រួលទៅវិញ កូនចៅខ្ញុំក៏មានការងារធ្វើហើយគេជួយចិញ្ចឹមដល់កូនយើងរៀនទៀត រៀនអង់គ្លេសក៏គាត់ចេញ រៀនខ្មែរគ្រប់ប្រភេទលេងភ្លេងលេងអីគ្រប់សព្វទាំងអស់ ហើយគេសួរយើងឥឡូវយើងចង់បានអីដែលយើងអ្នកជឿព្រះណា សួរថាចង់ធ្វើអីឬមួយចង់ចញ្ចឹមគោ ចិញ្ចឹមមាន់ ចិញ្ចឹមអីគេជួយទាំងអស់ ទៅប្តីខ្ញុំឆ្លើយមកថាចង់បានដី បានដីក៏គេឲ្យដីនោះឯងព្រោះអាដីនោះកាលមុនខ្ញុំលក់ឲ្យគេដែលខ្ញុំមកនៅណា ខ្ញុំនៅផ្ទះមុខទេដែលខ្ញុំមិនទាន់លក់ដីមុខ ខ្ញុំនៅ ខ្ញុំនៅទៅប្តីខ្ញុំនឹកឃើញយើងទៅកាប់អាទួលទៅ អាទួលក្រោយផ្ទះណាវាមានដុបរពាក់ដុបអីនោះ ចេះតែកាប់ទៅ៣ ៤ឆ្នាំទៅដាំចោលតិចតួចទៅដល់កាប់ៗទៅដល់គេមកសួរខ្ញុំ ម៉េចក៏នេះល្បីថាលក់ ខ្ញុំថាកាល់នោះវាអត់ខ្លាំង អត់ អត់មែនទែនណាលោកគ្រូកូន៤ ៥ណាចិញ្ចឹមកូន អត់មែនទែនទៅក៏យើងដល់នេះទៅខ្ញុំថាបើលក់ក៏លក់ទៅ កាត់១ពាន់ឲ្យតែគេយកដល់នេះទៅគេថា១ពាន់ក៏យកដែរកាលនោះគេមិនទាន់ធ្វើផ្លូវទេណា គេទើបនេះដំបូងលើកទីមួយនោះទៅខ្ញុំថា១ពាន់ក៏លក់ទៅបើយើងអត់យ៉ាងនេះនោះ កូនវានៅរៀននៅអីអាខ្លះវាទៅធ្វើការគេ ១ខែមានតែ១០ដុល្លារក៏មានដែរ ចាក់ឌីសឲ្យគេខ្ញុំឲ្យកូនខ្ញុំទៅ ១ខែ១០ដុល្លារក៏ទៅកូន ឈប់រើសលៀសរើសអីទៅព្រោះរើសលៀសវានេះដៃអាទឹកស៊ីរយ៉ាស់រយ៉េងអស់កូនស្រីៗនោះ ទៅអាមួយចុះតាមការណូតដរទៅអាបង រៀនផងទៅរកស៊ីផង ទៅខ្ញុំក៏កូនទៅក៏ទៅៗខ្ញុំនឹកឃើញលក់អាខាងមុខទៅនៅអាក្រោយណឹងឯងបានចាប់អាដីក្រោយណឹងឯងបានធំគ្រាន់នោះ អូប្រវិត្តខ្ញុំនេះវាក្រ អាក្រហើយវានៅតែមានមិនចេះមាន ហរទៅរៀនកូន ម្នាក់១០០ណាលោកគ្រូមួយជំនាន់នោះបាន១០០នោះគ្នាអរសឹងងាប់សំឡុយរឹតទៅហើយ ហើយយួរថង់អាថង់អាឡាំងឌឺឡុងអាស្រាអាឡាំងឌឺឡុងណា ៣ថ្ងៃរហែកមួយៗ ហរ ទី១ ទី២ ទី៣ កាលនោះរៀនតែ៣នាក់ទេទៅហើយគេនាំបងប្អូនរៀនសាលាភ្នំណឹងឯង ម្នាក់១០០ព្រលឹមឡើង១០០ ដល់មកវិញអត់បានរៀនថ្ងៃស៊ីបាយរួចនាំកូនទៅកាប់អុសកាប់អុសបាន៤បាច់ក្នុងមួយថ្ងៃកូនតូចទុកឲ្យម្តាយមើលព្រោះម៉ែខ្ញុំកាលនោះគាត់អត់ទាន់ខូចដែរនោះ ចាសទុកឲ្យម្តាយមើលទៅខ្ញុំទៅកាប់អុសមកវិញ លក់ឲ្យគេនៅឯក្រោមណឹងឯងអុសនេះលក់ឲ្យយាយកុតនៅត្រង់នេះនេះយាយកុត យាយកុតគាត់នៅនេះប៉ុន្តែផ្ទះមុននៅឯណោះមកដល់ឡើងលក់ឲ្យគាត់ហើយ អាបាច់ប៉ុននេះបាន២០០០ នេះអាត្រនូលបាន២០០០ ហើយបើអាបាច់ប៉ុនណេះប្រវែងណេះបាន១០០០ កូនខ្ញុំមីស្រីៗកាប់តែខ្លីៗទេបាន១០០០ កាលនោះអង្ករវាថោកលោកគ្រូ អង្ករមួយគីឡូវ២០០ណឹង ២០០អី អង្ករមួយគីឡូ៦០០ ដូងមួយ២០រៀល ពងទា១០ ២០០ មួយគ្រាប់ប៉ុន្មានកាលនោះវាថោកដែរនោះយើងរកវាស្រួល មកវិញដឹងតែកាប់អុសហើយ ព្រឹកឡើងទៅរៀនទៅកូនអាខ្លះបើអត់បានទៅរៀនទេ ព្រឹកឡើងយើងចេញដំណើរស៊ីបាយរួចនាំគ្នាទៅហើយ បានយាយខុននាំទៅហើយទៅព្រៃនោះប្រវិត្តតស៊ូ។

ក៖ ចុះអ្នកមីងកាលនៅក្មេងណាពេលភ្ជុំបិណ្ឌចូលឆ្នាំធ្លាប់បានទៅលេងល្បែងប្រជាប្រិយ ឬក៏រាំអីតាមវត្តអត់ទេអ្នកមីង?

ខ៖ ខ្ញុំអត់ដែល អត់ដែលបានទៅរាំអីទេ ខ្ញុំបានទៅរាំកាលសាលាឃុំនេះម្តង បានទៅរាំលេងនិងគេម្តងប៉ុណ្ណោះឯង។

ក៖ ចុះអត់មានលេងឈូងអី មានធ្លាប់លេងនិងគេទេ?

ខ៖ អូ! ធ្លាប់ ធ្លាប់លេងជាមួយពួកគេដែរក្មេងៗពីកាលនោះលេងនៅភ្នំក្រោមយើងនេះឯង ឲ្យតែខែបុណ្យចេះនៅភ្នំក្រោមសប្បាយណាស់អត់មានពួកកាប់ចាក់ទេ មួយជំនាន់នោះអត់មានកាប់ចាក់ទេទើបតែសព្វថ្ងៃនោះពួកស្ទាវកាប់ចាក់ ខ្ញុំមិនដែលបានដើរតាំងពីអាពួកស្ទាវកាប់ចាក់អាថ្នាំញៀនមកអត់ដែលបានទៅណាទេ ចុះរវល់វាកាប់ចាក់រត់អាណាទៅនៅតតាំងនិងវានោះបើមិនរត់ប្រសាច។

ក៖ អញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើទៅកាន់កូនចៅជំនាន់ក្រោយអ្នកមីងទេ? ពួកគេគួរតែរស់នៅបែបណា? ថាតើពួកគេគួរតែធ្វើជាមនុស្សបែបណានៅក្នុងសង្គមដែរអ្នកមីង?

ខ៖ ខ្ញុំណែនាំកូនខ្ញុំថាធ្វើម៉េចឲ្យជៀសពីឆ្នាំញៀន ធ្វើម៉េចចូលសង្គមណាដែលសង្គមគេល្អ សង្គមដែលគេរាប់អានណាលោកគ្រូ បើអាសង្គមណាអាក្រក់កូនកាត់ចោលកុំយក ព្រោះសង្គមនោះខ្ញុំអត់នាំកូនខ្ញុំឲ្យអាក្រក់ដូចគេទេធ្វើម៉េចឲ្យបានល្អ សង្គមណាដែលអាក្រក់ថ្នាំញៀន ជក់ស្រីញីអូនបងកុំឲ្យសោះបើថាកូនទៅរៀនឲ្យខំរៀនណា អារឿងរបស់របបដូចថាទូរស័ព្ទម៉ូតូមីបងគេទិញឲ្យតម្លៃមួយសុទ្ធតែ៤០០ជាងក៏មានដែរ ទូរស័ព្ទ ម៉ូតូ៣០០០ជាងក៏មានដែរ នោះមីបងដែលគេទិញឲ្យដែលគេបានប្តីចិន នោះគេទិញឲ្យទាំងអស់មីស្រីក៏ចឹងដែរ មីស្រីនោះក៏ទូរស័ព្ទ ម៉ូតូមួយម្នាក់អស់ហើយអត់មានទេ អត់មានថាឲ្យកូននេះវាជិះកង់ទៅរៀនខ្មាសគេមិនចុះសម័យនេះ ព្រោះសម័យគេជិះសុទ្ធតែម៉ូតូស្អីអីអស់ហើយម៉ូតូបានមកកង់បើកមកនៅក្រោមផ្ទះ២ ៣ លោកមុនគេជិះកង់គេថាចែម៉ៅអើយសុំកង់មួយមកអាកង់ប៉ូមតម្លៃ១៣០ ទិញឲ្យប្អូនជិះ អានោះកាលថ្នាក់ទី៨ ទី៩ ទិញឲ្យជិះឥឡូវគេឈប់ហើយឈប់ជិះហើយសុំម៉ូតូម្តង អរម៉ូតូទិញអាមួយនោះប៉ុន្មាន៦០០ជាង អូ១៣០០លោកគ្រូ អូ១៣០០ចែម៉ៅអើយឈប់ហើយខ្ញុំឡើងថ្នាក់ទី១១ សុំអាម៉ូតូផ្សេងទៀតម៉ូឌផ្សេងទៀត៣០០០ អាចុងក្រោយនេះ៣០០០ អាស្កូបពីគេនោះ អូយខ្ញុំមិនសូវស្គាល់អានោះឯងមួយទៀតធ្វើម៉េចឲ្យប្រលងឲ្យជាប់ថ្នាក់ទី១២ចង់បានអីគេទិញឲ្យ អរថាកម្មង់នោះស្បែកជើងសុទ្ធអាថ្លៃហើយ១០ដុល្លារ ២០ដុល្លារគ្នាចេះតែទិញទៅ ថ្ងៃទីប៉ុន្មាននេះត្រូវធ្លាក់់មកដល់ហើយស្បែកជើងគេកម្មង់មកឲ្យប្តីគេទិញឲ្យពីចិន។

ក៖ ចុះអ្នកមីងមានអ្វីចង់ទូន្មានទៅកាន់កូនចៅទៀតទេអ្នកមីង?

ខ៖ អត់ទេលោកគ្រូ គ្រាន់តែទូន្មានថាកូនអាផ្លូវណាល្អចាំយើងដើរតែប៉ុណ្ណោះឯង ហើយស្រីៗក៏ចុះដែរកូនខ្ញុំអត់ទេ អត់មានថាឃើញប្រុសឈ្មោលហេកុបអីអត់មាន វាថាអូម៉ែអើយមិនឃើញកូនខ្ញុំមីបងមើលមីទី២ឆ្នាំរោងប៉ុន្មានហើយ ឆ្នាំរោង៣០ឆ្នាំជាងហើយ ចាស ឆ្នាំរោង ឆ្នាំរកានៅ វាថាអត់ទេអ្នកស្រលាញ់វាមិនអត់ទេប៉ុន្តែចេញមកសុទ្ធតែអាដើរទ្រេត អាស្រវឹងណា កាលដែលវាចាក់ឌីសនៅកន្លែងការភួងនៅកន្លែងយើងនៅអាផ្លូវទៅសាលាអីអារោងកុងបារាយណ៍អណ្តែតអាផ្លូវទៅនោះឯងចូលទៅក្នុង កូនខ្ញុំទៅធ្វើការនៅជួរនោះឯង។

ក៖ អញ្ចឹងខ្ញុំសូមអរគុណដល់អ្នកមីងដែលបានចំណាយពេលវេលាសម្ភាសន៍ជាមួយខ្ញុំ ចឹងខ្ញុំសូមជូនពរឲ្យអ្នកមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាមីងណា។

ខ៖ ចាស។